Talált tárgyak

A találó köteles a talált dolgot a találástól számított nyolc napon belül a dolog elvesztőjének, tulajdonosának, a dolog átvételre jogosult más személynek vagy a találás helye szerint illetékes jegyzőnek átadni. (3780 Edelény, István király útja 52.)

A talált tárgy leadásakor a találás körülményeiről jegyzőkönyv kerül felvételre, melyben a találónak nyilatkozni kell arra vonatkozólag, hogy igényt tart-e a dolog tulajdonjogára abban az esetben ha megadott határidőn belül a tulajdonos nem jelentkezik a talált tárgyért.

A közönség számára nyitva álló épületben vagy helyiségben (pl.: bevásárlóközpontban), továbbá közforgalmú közlekedési és szállítási vállalat szállítóeszközén talált dolog tulajdonjogára a találó nem tarthat igényt, köteles azt az üzemeltető alkalmazottjának késedelem nélkül átadni.

Amennyiben az átadott dolog átvételére jogosult személye megállapítható, – dokumentumokkal, vagy egyéb módon igazolja a tulajdonjogát, vagy jogosultságát – az ügyintéző haladéktalanul gondoskodik a jogosultnak történő átadásáról.

Jogosultak köre

Találó és tulajdonos.

Határidők

Ügyintézési idő: 3 hónap
Eljáró szerv

Egyéb információk

Ha a dolog jogosultjának személye nem állapítható meg, a jegyző a beszolgáltatástól számított három hónapon át a dolgot megőrzi, ha ez idő alatt a jogosult nem jelentkezik, a dolgot – amennyiben ennek tulajdonjogára átadáskor igényt tartott – a találónak ki kell adni.

A találó a neki kiadott dolgot állagának sérelme nélkül használhatja, azonban nem idegenítheti el, nem terhelheti meg és használatát másnak nem engedheti át. A találó a találástól számított 1 év után szerzi meg a tulajdonjogot, ha a jogosult ez alatt az idő alatt nem jelentkezik.

Ha a jogosult a dologért az átadástól számított három hónap alatt nem jelentkezett, és a találó az átadáskor nem tartott igényt a dolog tulajdonjogára, a jegyző a talált dolgot értékesítheti.

Ha a talált dolog nem tartható el vagy nem őrizhető meg, a jegyző, a hivatal vagy a vállalat az értékesítéséről késedelem nélkül gondoskodik.

Ha a jogosult az értékesítés előtt jelentkezik, a dolgot részére ki kell adni, az értékesítés után történő jelentkezés esetén a befolyt összeget ki kell neki fizetni. Elveszti a jogosult a dolog tulajdonjogára vagy az értékesítés során befolyt összegre vonatkozó igényét, ha a találástól számított egy éven belül nem jelentkezik.

Ha a talált dolog tulajdonosa, elvesztője vagy az átvételre jogosult más személy az egyéves, határidőn belül nem jelentkezik, és a dolgon a találó sem szerez tulajdonjogot, a tulajdonjog vagy a dolog értékesítéséből befolyt vételár az államot illeti.
Vonatkozó jogszabály

A Polgári Törvénykönyvről szóló 2013. évi V. törvény V. CÍM XVII. Fejezet - A találás –
414/2015. (XII. 23.) Korm. rendelet a személyazonosító igazolvány kiadásáról és az egységes arcképmás- és aláírás-felvételezés szabályairól
Kapcsolódó dokumentum: Hatóság által kiállított jegyzőkönyv

